tartuNLP/wikipedia-smugri-20251201 huggingface dataset:
Helgön buddha

Helgön buddha (ruots. "Helgö-buddhan") on pieni Buddha-patsas, joka löydettiin viikinkiaikaisen kauppapaikan kaivauksilta Helgön saarelta Ekeröstä. Buddha löydettiin kaivauksissa, jotka pidettiin vuosina 1954–1956. Samasta paikasta löytyivät mm. irlantilainen piispansauva ja pronssikauha itäisen Välimeren alueelta. Nykyään löydöt ovat esillä historiallisessa museossa Tukholmassa.
Alkuperä ja ulkonäkö.
Patsaan on arveltu olevan pohjoisintialaista alkuperää 700-luvulta. Ruotsiin sen on arvioitu päätyneen vuoden 800 jälkeen. Se on mahdollisesti peräisin Swatin laaksosta, mutta tarkasta sijainnista ei ole varmuutta.
Patsas on tehty pronssista. Se esittää jalat ristissä lootuksen kukan päällä istuvaa Buddhaa. Sen vasen käsi kurkottaa hieman eteenpäin. Kasvot ovat yksityiskohtaiset ja silmät, kulmakarvat ja suu olivat maalattuja. Otsassa on kolmatta silmää symboloiva urna-piste. Patsaan takapuolella on reikiä. Löytöhetkellä Buddhan kaulan ja vasemman käden ympärillä oli nahkanauhan jäänteitä, minkä perusteella on arveltu, että patsasta ehkä säilytettiin tai kuljetettin jossain roikkumassa.
Patsaan korkeus on 8,4 cm ja jalustan leveys 6,4 cm.
Lehmon kirjasto

Lehmon kirjasto on Kontiolahden kunnan Lehmon taajamassa toimiva yleinen kirjasto. Sen ohella kuntalaisia palvelee kunnan pääkirjasto Kontiolahden kirjasto sekä Kontiolahden ja Enon kuntien yhteinen kirjastoauto "Runo-Antti". 
Kontiolahden kirjastot toimivat osana Joensuun seutukirjastoa ja Vaara-kirjastojen kirjastokimppaa. Vaara-kirjastojen verkkokirjasto ja kumppanuuskirjastojen palvelut ovat myös kontiolahtelaisten käytettävissä.
Barilla

Barilla on italialainen monikansallinen elintarvikeyhtiö, joka on maailman suurin pastan tuottaja. Yrityksen perusti Pietro Barilla Sr. Parmassa vuonna 1877.
Barillalla on 29 tuotantoyksikköä, joista 15 sijaitsee Italiassa ja 14 muualla maailmassa. Vuonna 2019 yrityksen liikevaihto oli 3,627 miljardia euroa.
Yhteistyöt.
Barilla on sponsoroinut muun muassa Italian koripallomaajoukkuetta ja jalkapalloseura AS Romaa. Yhtiön mainoksissa on esiintynyt myös sveitsiläinen tennistähti Roger Federer, joka mainosti Barillaa ”Masters of Pasta” -kampanjassa.
Toivakan paloasema

Keski-Suomen pelastuslaitoksen Toivakan paloasema sijaitsee Toivakassa osoitteessa Toivakantie 49. Paloasema on Toivakan kunnan omistuksessa ja siellä tehtiin vuosina 2019-2020 peruskorjaus. Tässä yhteydessä korjattin mm. sosiaalitilat, paineilmahengityslaitehuoltotilat, kompressoritila ja kalustohallissa sijaitseva varustetaso. Kalustohalliin asennettiin ajoneuvojenpakokaasujen poistojärjestelmä. 
Toivakassa toimii Toivakan puolivakinainen palokunta, Toivakan PVPK.
Tikkakosken paloasema

Keski-Suomen pelastuslaitoksen Tikkakosken paloasema sijaitsee Jyväskylässä Tikkakoskella osoitteessa Kirkkokatu 11. 
Tikkakoskella toimii puolivakinainen palokunta, Tikkakosken PVPK. Keski-Suomen hyvinvointialueen ensihoito ylläpitää yhtä perustason ensihoitoyksikköä joka päivä kello 9-21 Tikkakoskella.
Maxime Lagarde

Maxime Lagarde (s. 16. maaliskuuta 1994 Niort, Deux-Sèvres) on ranskalainen shakinpelaaja. Hän saavutti vuonna 2013 suurmestarin arvonimen. FIDE-mestari hän on ollut vuodesta 2008 ja kansainvälinen mestari vuodesta 2011. Lagarde oli heinäkuussa 2021 maailmanlistan sijalla 99 vahvuusluvulla 2 648. Ranskan pelaajista hän oli kolmanneksi korkeimmalle sijoittunut Maxime Vachier-Lagraven ja Étienne Bacrotin jälkeen. Parhaimmillaan Lagarde on ollut helmikuussa 2020 vahvuusluvulla 2 659.
Lagarde saavutti vuonna 2019 shakin Ranskan mestaruuden. Hopealle sijoittui Laurent Fressinet, jonka kanssa hän oli alkusarjassa tasapisteissä. Mestaria haettiin tämän jälkeen pelaamalla kaksi lisäpeliä. Niistä ensimmäisen voitti Fressinet ja toisen Lagarde. Lopulta ratkaisua haettiin nopeammilla blitz-peleillä. Ensimmäinen päättyi tasapeliin, ja kun Lagarde voitti seuraavan ei enempää pelejä enää tarvittu.
Palokan paloasema

Keski-Suomen pelastuslaitoksen Palokan paloasema sijaitsee Jyväskylässä Palokassa osoitteessa Antinniityntie 1. 
Paloasemalla toimii vapaaehtoinen palokunta, Jyväskylän VPK, joka tukee vakinaisen pelastustoimen toimintaa isoissa ja päällekkäisissä tehtävissä.
Kuohun paloasema

Keski-Suomen pelastuslaitoksen Kuohun paloasema sijaitsee Jyväskylässä Kuohulla osoittessa Kuohunraitti 61. Paloasema on otettu käyttöön vuonna 1968. Jyväskylän kaupunki omistaa paloaseman 3880 m2 suuruisen tontin. 
Paloasemalla toimii Kuohun vapaaehtoinen palokunta (VPK).
Anni-Linnea Alanen

Anni-Linnea Katariina Alanen (s. 11. marraskuuta 2002 Vähäkyrö) on suomalainen keihäänheittäjä. Hän edustaa Oulun Pyrintöä ja häntä valmentaa Martin Grandell. Aiemmin hän edusti Vaasan Vasamaa ja häntä ovat valmentaneet isänsä Marko Alanen, Mikaela Ingberg ja Petteri Piironen. Hänen ennätyksensä on vuonna 2023 heitetty 62,45, joka on 22-vuotiaiden Suomen ennätys. Hänen nimissään on myös 19-vuotiaiden Suomen ennätys tuloksella 59,52.
Alanen saavutti pronssia alle 20-vuotiaiden EM-kilpailuissa Tallinnassa 2021 tuloksella 54,80. Samana vuonna käydyissä Nairobin alle 20-vuotiaiden MM-kilpailuissa hän oli yhdestoista. Hän karsiutui loppukilpailusta Münchenin EM-kilpailuissa 2022. Alle 23-vuotiaiden EM-kilpailuissa 2023 hän saavutti pronssia tuloksella 56,67. Hän karsiutui vuonna 2024 loppukilpailusta sekä Rooman EM-kilpailuissa että Pariisin olympialaisissa.
Alanen saavutti Kalevan kisoissa kultaa 2023 ja 2024 sekä hopeaa 2021.
Kultainen keihäs -kilpailun Alanen on voittanut neljä kertaa peräkkäin vuosina 2021, 2022, 2023 ja 2024.
Luettelo suomalaisista työläisolympialaisten voittajista

Tämä on luettelo suomalaisista työläisolympialaisten voittajista.
Suomalaisten palkintosijat.
Lähde:
Vítězslav Nezval

Vítězslav Nezval (1900 Biskupovice, Määri – 1958 Praha, Tšekkoslovakia) oli tšekkiläinen kirjailija. Hän palveli vuodesta 1945 tiedotusministeriössä
Nezvalin tuotantoon kuuluu runoja, proosaa, näytelmiä, esseitä, muistelmia ja lastenkirjoja. Hän edusti surrealismia ja tutki alitajuntaan vaikutteinaan muun muassa André Bretonin ja Sigmund Freudin kirjoitukset. Ennen toista maailmansotaa hän siirtyi realismiin ja kirjoitti tilapäisrunoja ja pamfletteja, joissa hän vastusti fasismia. Runoissaan hän edusti avantgardea ja realismia. Hän käänsi kirjallisuutta tšekiksi.
Lievestuoreen paloasema

Keski-Suomen pelastuslaitoksen Lievestuoreen paloasema sijaitsee Laukaassa Lievestuoreella osoitteessa Lievestuoreen Liisan tie 10. 
Paloasemalla toimii osa-aikainen palokunta, Lievestuoreen PVPK.
Alfred Neumann

Alfred Neumann (1895 Lautenburg, Saksa – 1952 Lugano, Sveitsi) oli saksalainen kirjailija. Juutalaisena hän joutui lähtemään maasta 1933. Hän asui Yhdysvalloissa 1941–1949 ja sen jälkeen Italiassa ja Sveitsissä, jossa hän kuoli. Teoksissaan hän käsittelee muun muassa diktatuuria ja fanaattisuutta.
Minusio

Minusio on kunta Locarnon hallintoalueella Ticinon kantonissa Sveitsin eteläosassa. Kaupunkirakenteellisesti se on osa Locarnoa.
Maantiede.
Minusio sijaitsee Ticinon keskiosassa Lago Maggioren pohjoisrannalla kaksi kilometriä Locarnosta. Se kuuluu Navegnan piirikuntaan, jonka pinta-ala on 52 neliökilometriä ja asukasluku noin 19 000. Maantie-etäisyys Zürichistä on 200 kilometriä etelään ja Luganosta 40 kilometriä pohjoiseen.
Minusion frazionet ovat Mappo ja Mondacce.
Historia.
Varhaisin asiakirjamaininta Minusiosta on vuodelta 1061 muodossa Menuxio. Paikkakunnan vanha saksankielinen nimi on Maniss. Alueella on asuttu kuitenkin jo kauan ennen keskiaikaa, siellä on sijainnut roomalainen vicus satamineen, kauppaliikkeineen ja asuinkortteleineen. Vuosina 1803–1839 Minusio toimi Navegnan piirin pääkaupunkina. Vuoden 1839 levottomuuksien yhteydessä Minusio miehitettiin ja Tenerosta tuli piirikunnan pääpaikka. Maatalous oli vuosisatoja Minusion pääelinkeino, mutta 1800-luvun jälkipuoliskolla turismi alkoi vallata alaa.
Minusion historiallisia kirkkoja ovat muun muassa Santi Rocco e Quirico, joka valmistui 1821, ja keskiaikainen San Quirico. Maallista arkkitehtuuria edustaa muun muassa Cà di Ferro eli Casa di Ferro 1500-luvulta ja kulttuurikeskus Elisarion 1920-luvulta.
Kolijärvi

Kolijärvi () on matala, hiekkapohjainen ja vähähumuksinen järvi Raaseporin itäosassa lounaisella Uudellamaalla. Sen pinta-ala on 61 hehtaaria. Etäisyys Tammisaaresta on 19 kilometriä itäkoilliseen ja Helsingistä 68 kilometriä länsilounaaseen. Virallisissa kartoissa ja muissa lähteissä järven ensisijainen nimi on Gålisjön.
Maantiede.
Kolijärven pituus lounaasta koilliseen on 1,5 kilometriä, leveys kaakosta luoteeseen on 600 metriä. Barkaruddenin niemi jakaa altaan eteläosan kahdeksi lahdeksi. Järven luoteisosassa sijaitsee noin 30 aarin laajuinen Gålisjöholmen. Valtaosa Kolijärvestä on kahdesta kolmeen metriä syvä. Järveä ympäröi metsämaa, rannoilla on jonkin verran pientaloja. Lounainen ranta kohoaa yli 50 metriä merenpinnan yläpuolelle. Karjaan keskusta sijaitsee aivan Kolijärven länsipuolella.
Kolijärveen virtaa laskupuroja läheisiltä suoalueilta; järven pohjoisrannalla sijaitsee Gålisjömossen. Kolijärven lounaisrannalta lähtee laskuoja Lillsjöniin, joka sijaitsee noin 700 metriä etelään. Lillsjönin korkeustaso on 2,6 metriä Kolijärveä alempi.
Kolijärven ekologinen tila on tyydyttävä, valuma-alue on pääosin metsämaata. Järven vesitilavuus on 1 261 000 kuutiometriä. Vesikasvillisuus on runsasta ja kalakanta on särkivaltaista.
Kolijärvi (81.073.1.005) kuuluu Raaseporinjoen valuma-alueeseen (81.073), joka on kolmannen jakovaiheen vesistö Suomenlahden rannikkoalueen päävesistössä (81). Kolijärvi on kolmanneksi laajin Raaseporinjoen alueen kymmenestä vähintään hehtaarin laajuisesta järvestä.
Ruuhilampi (Vihti)

Ruuhilampi on ruskeavetinen, erämainen järvi Vihdin kaakkoisosassa läntisellä Uudellamaalla. Sen pinta-ala on 13,9 hehtaaria. Etäisyys Nummelasta on seitsemän kilometriä itään ja Helsingin keskustasta 32 kilometriä länsiluoteeseen. Ruuhilampi kuuluu Nuuksion kansallispuistoon.
Maantiede.
Ruuhilammen pituus lounaasta koilliseen on 750 metriä. Järvi on saareton ja sen rannat on harvakseen mökitetty. Ruuhilampeen virtaa laskuoja Liukoista, joka sijaitsee noin 400 metriä etelään. Liukoin korkeustaso on noin seitsemän metriä Ruuhilampea ylempi. Ruuhilammesta virtaa Ruuhilammenoja Poikkipuoliaiseen, joka sijaitsee noin kilometrin luoteeseen. Poikkipuoliaisen korkeustaso on noin 20 metriä Ruuhilampea alempi. Noin 700 metriä Ruuhilammesta itään sijaitsee Kaitlampi, noin 800 metriä etelään sijaitsee Saarilampi.
Ruuhilampi on niukkaravinteinen ja siihen kohdistuu vain vähän kuormitusta, 2020-luvun alussa havaittiin lievää rehevöitymistä.
Ruuhilampi (22.004.1.009) kuuluu Palojärvenkosken alueeseen (22.004), joka on kolmannen jakovaiheen vesistö Siuntionjoen vesistössä (22). Ruuhilampi on Palojärvenkosken alueen viidenneksi laajin vakavesi ja Siuntionjoen vesistön koillisia vakavesiä.
Mä tuun

Mä tuun () on suomenruotsalainen kahdeksanosainen nuortensarja, jonka pääosissa näyttelevät Mathilda Kruse ja Viivi Lindberg. Sarjan kaikki kahdeksan jaksoa julkaistiin Yle Areenassa 20. joulukuuta 2020. Televisiossa ne esitettiin kolmena sunnuntaina helmikuussa 2021.
Sarja kertoo 17-vuotiaasta Estheristä, joka käy kuvitteellista Ballebon seksipositiivista lukiota. Koko ajan seksiä ajatteleva Esther on koulussa näkymätön hahmo, mutta hän saa avukseen koulun suosituimman tytön, Lindan, jonka avulla hän yrittää saada koulun poikien huomion.
Sarjan budjetti oli 638 000 euroa, josta Suomen elokuvasäätiön osuus oli 138 580 euroa.
Harold Nicolson

Harold Nicolson (1886 Teheran, Persia – 1968 Sissinghurstin linna, Kent, Britannia) oli brittiläinen diplomaatti, parlamentaarikko ja kirjailija.
Nicolson toimi Britannian palveluksessa diplomaattina 20 vuotta vuoteen 1929 ja omistautui sen jälkeen kirjoittamiselle. Hän oli parlamentin alahuoneen jäsen (työväenpuolue) 1935–1945. Hänen puolisonsa oli kirjailija Vita Sackville-West.
Nicolsonin tuotantoon kuuluu jännitysromaanien lisäksi esseitä, elämäkertoja, diplomatiaa käsitteleviä tutkielmia, kritiikkiä ja matkakirjoja. Hän kirjoitti myös kolumneja lehtiin. Hänen päiväkirjojaan ovat tutkijat hyödyntäneet 1930-1950-luvun Britannian historian lähteinä.
Enon kirjasto

Enon kirjasto on Joensuun kaupungin Enon kirkonkylällä toimiva yleinen kirjasto. Puurakenteisen kirjastorakennuksen on suunnitellut arkkitehti Antero Turkki. Enon koulukeskuksen alueella sijaitseva kirjasto on käytettävissä aamuisin, iltaisin ja viikonloppuisin omatoimikirjastona. Enon pitäjän alueella palvelee myös Kontiolahden ja Enon yhteinen kirjastoauto "Runo-Antti".
Enon kirjasto toimii osana Joensuun seutukirjastoa ja Vaara-kirjastojen kirjastokimppaa. Vaara-kirjastojen verkkokirjasto ja kumppanuuskirjastojen palvelut ovat myös joensuulaisten käytettävissä.
Oranssivatsamuura

Oranssivatsamuura ("Terenura sicki") on puumuuriin kuuluva lintulaji. Lajia tavataan uhanalaisena Etelä-Amerikasta. 
Koko ja ulkonäkö.
Oranssivatsamuura voi kasvaa noin 10 cm pitkäksi. Sukupuolet eroavat toisistaan ulkonäöltään. Oranssivatsamuurakoiras on päästään, selästään ja siivistään väriltään musta. Päässä on runsaasti valkoisia viiruja ja selässä harvemmiltaan. Linnun siivissä on kaksi valkoista juovaa. Koiraan vatsa on valkoinen mustin viiruin. Lajin naaras on päästään musta ja selästään punaruskea. Oranssivatsamuuranaaraan rinta on kellertävä ja vatsa ruskehtavan oranssi. 
Levinneisyys ja elinympäristö.
Oranssivatsamuuraa tavataan Brasilian kaakkoisosista. Lajin elinympäristöä ovat kosteat metsät ja se liikkuu pareittain tai sekaparvissa. Linnun ravintoa ovat hyönteiset. Oranssivatsamuuran pesimäkausi on marraskuusta helmikuulle ja pesä rakennetaan puuhun.
Oranssivatsamuura luokitellaan äärimmäisen uhanalaiseksi. Kannan kooksi arvioidaan alle 250 täysikasvuista yksilöä. Kantaa uhkaa erityisesti metsien kaataminen maatalousmaiksi.
Meidän Tammela

Meidän Tammela ryhmä on puoluepoliittisesti sitoutumaton vuonna 2017 perustettu kansalaisjärjestö, joka vaikuttaa Tammelan kunnallispolitiikassa. Ryhmä osallistui ensimmäistä kertaa kuntavaaleihin vuonna 2017, jolloin se keräsi 10,5 % äänistä. Äänikertymällä ryhmä sai läpi kolme edustajaa Tammelan kunnanvaltuustoon ja saavutti siten kunnan neljänneksi suurimman ryhmän aseman.
Vuoden 2021 kuntavaaleissa ryhmä säilytti paikkamääränsä ja oli edelleen Tammelan neljänneksi suurin ryhmä yhdessä Perussuomalaisten kanssa. Vuoden 2025 kuntavaaleissa ryhmä sai yhden paikan.
Luottamuspaikat.
Valtuustokausi 2021 - 2025.
Neuvottelut luottamuspaikkajaosta kaudelle 2021 - 2025.
Tammelassa neuvottelut kestivät pitkään ja niiden aikana eri neuvotteluosapuolet käyttivät myös julkisia puheenvuoroja Forssan Lehden mielipidepalstalla. Neuvotteluiden edetessä ryhmät jakaantuivat kahteen tekniseen liittoumaan, joista toinen koostui Tammelan Keskustan, Sosialidemokraattien ja Meidän Tammelan yhteensä 15 valtuutetusta ja toinen Tammelan Kokoomuksen sekä ns. ryhmä 6:n yhteensä 12 valtuutetusta. Ryhmä 6 oli vaalien jälkeen paikkaneuvotteluita varten muodostettu tekninen liittouma, johon kuului Tammelan Perussuomalaisten kolme valtuutettua, Tammelan Vihreiden valtuutettu, Tammelan Kristillisdemokraattien valtuutettu sekä vaaleissa Keskustan ehdokkaana ollut valtuutettu Simo Pärssinen, joka vaalien jälkeen irtaantui Keskustan ryhmästä ja 16.8.2021 valtuuston kokouksessa ilmoitti liittyneensä sitoutumattomana Tammelan Perussuomalaisten valtuustoryhmään.
Neuvotteluosapuolet ilmoittivat 2.8.2021 pääseensä sopuun valtuustokauden 2021 - 2025 luottamuspaikkojen jaoista. Valittujen henkilöiden nimiä ja lautakuntien kokoopanoja ei tässä yhteydessä vielä julkistettu. Uuden kunnanvaltuuston ensimmäisessä kokouksessa 16.8.2021 kuitenkin ns. ryhmä 6 ilmoitti etteivät hyväksy neuvottelutulosta ja vaativat kunnanhallituksen jäsenten valintaa suhteellista vaalitapaa käyttäen. Kokouksessa järjestettiin lopulta useita vaaleja ja se venyi yli viiden tunnin mittaiseksi päättyen klo. 00:19 seuraavan vuorokauden puolella. Äänestykset eivät vaikuttaneet jo aiemmin 2.8.2021 sovittuun luottamuspaikkojen jakoon.
Tehomaksu

Tehomaksu on kaukolämmön ja -sähkön hinnoittelussa käytettävä maksu. 
Kaukolämmön tehomaksu on liittymän valittuun kokoon perustuva kiinteä perusmaksu, yleensä kuukausimaksu. Sen yksikkö on kilowatti. 
Sähköenergian tehomaksu.
Sähköenergian tehomaksu on sähköverkkoyhtiön lisämaksu, joka koskee vain yhden käyttöpaikan sähköverkkoliittymiä (joissa sulakekoko on 3x25 A), ja sen yksikkö on kW/€/kk. Sähköenergian tehomaksu lasketaan takautuvasti tuntikohtaisten huippukulutusten perusteella. Sähköverkkoyhtiö määrittelee takautuvan aikaikkunan pituuden kuukausissa ja käytettävän kulutushuipputunnin järjestysluvun. Esimerkiksi Lahti energialla aikaikkunan pituus on viimeiset 12 kuukautta ja vertailutuntina on kaikkein suurimman kulutuksen tunti tältä ajalta. Samoin oli Helsingin energialla aiemmin, mutta nykyään aikaikkuna on vain kuukauden pituinen, vertailutuntina käytetään kuluneen kuukauden kolmanneksi suurinta tuntikohtaista kulutusta ja yöajan klo 22–07 tehosta huomioidaan vain 80 % . Näin pyritään säilyttämään sähkön käytön kannattavuutta vähäisen kulutuksen yöllisenä aikana. 
Tehomaksun tarkoituksena on muuttaa sähkön käytön insentiivirakennetta siten, että tuntikohtaiset kulutushuiput tasoittuvat ja sähköä käytettäisiin tasaisesti kaikkina aikoina. Näin sähköverkon kuormituksesta tulee ennustettavampaa ja sähköverkon ylläpitokustannukset voivat alentua. Myös sähköntuotannolle voi olla paikallista hyötyä kulutushuippujen tasoittumisesta, jos hiilidioksidipäästöiltään suuren säätövoiman ja paikallisen tuotannon (hiili, kaasu ym.) käyttöä voidaan vähentää. Yhdessä tuntihinnoitellun (vapaaehtoisen) SPOT-pörssisähkön kanssa tehomaksu muodostaa kahden muuttujan optimointiongelman kuormanohjausjärjestelmille. Tämä voi tehdä esimerkiksi tuuli- ja aurinkoenergian hyödyntämisestä monimutkaisempaa, jos vaihtelevasti saatavilla oleva energia täytyy (varastoinnin puuttuessa) hyödyntää maksimaalisesti silloin kun sitä on tarjolla eikä tasaisesti kaikkina aikoina.
Hans-Jørgen Nielsen

Hans-Jørgen Nielsen (1941 Herlufmagle, Tanska – 1991) oli tanskalainen kirjailija. Nielsen oli ensisijaisesti runoilija, mutta hän kirjoitti myös romaaneja, kuten sukupolviromaanin "Jalkapalloenkeli". Hän oli 1970-luvulta alkaen marxilainen
Nielseniin on runoilijana liitetty sellaisia määritteitä kuin käsitteen asennerelativismi luoja, konkretismin ja uusyksinkertaisuuden edustaja ja järjestelmärunouden edustaja.
The Goodiepal Equation

The Goodiepal Equation on Sami Sänpäkkilän ohjaama suomalais-tanskalaisena yhteistuotantona tehty dokumenttielokuva vuodelta 2017.
Elokuva on henkilödokumentti tanskalaisesta muusikosta ja performanssitaiteilijasta Parl Vesteristä, joka käyttää taiteilijanimeä Goodiepal.
Lean Nielsen

Lean Nielsen (1935 Kööpenhamina, Tanska – 2000) oli tanskalainen runoilija. Työläistaustainen Nielsen julkaisi 34-vuotiaana esikoisrunokokoelmansa "Fru Jensen in memoriam" (1969). Hänen runonsa ovat arkisia, jopa groteskeja, mutta humoristisia. Hän on kirjoittanut myös proosaa.
Perkele 2 – Kuvia Suomesta vuonna 2016

Perkele 2 – Kuvia Suomesta vuonna 2016 (televisioesityksessä myös Perkele 2 – Kuvia Suomesta) on Jörn Donnerin ohjaama ja käsikirjoittama suomalainen dokumenttielokuva vuodelta 2017.
Elokuva on jatko-osa Donnerin, Jaakko Talaskiven ja Erkki Seiron vuoden 1971 elokuvalle "Perkele! Kuvia Suomesta". Elokuvassa Donner kuvaa Suomessa tapahtunutta muutosta aiemman elokuvan julkaisusta kuluneiden 45 vuoden aikana.
Elokuvassa haastattelijoita ovat Jörn Donnerin lisäksi Rafael Donner, Janne Flinkkilä ja Maria Veitola. Sen on kuvannut J-P Passi.
Vuonna 2000 valmistui "Perkele – lisää kuvia Suomesta", joka oli Jörn Donnerin tuottama ja kertoma, Michael Franckin ohjaama neliosainen dokumenttisarja, jossa kierrettiin alkuperäisen dokumentin kuvauspaikoilla ja haastateltiin dokumenttielokuvassa esiintyneitä henkilöitä. Sarjan tilasi Nelonen ja tuotti Jörn Donner Productions.
Morten Nielsen

Morten Nielsen (1922 Ålborg, Tanska – 1944 Kööpenhamina, Tanska) oli tanskalainen kirjailija. Saksan miehittäessä Tanskaa hän oli vastarintaliikkeessä ja kuoli vahingonlaukauksesta. Hän ehti julkaista yhden runokokoelman "Krigere uden våben". Hänen kuolemansa jälkeen julkaistiin jälkeenjääneistä runoista ja kirjeistä koottuja teoksia.
Matilda Ringelheimläinen

Pyhä Matilda Ringelheimläinen (n. 895 Engern, Westfalen, Saksa – 14. maaliskuuta 968 Quedlinburg, Saksa) oli pyhimys, Saksan kuningatar ja Henrik I Linnustajan vaimo. Hän oli Dietrichin ja Reinhildin lapsi ja hänet kasvatti hänen isoäitinsä joka oli Erfurtin luostarin abbedissa. Henrik meni hänen kanssaan naimisiin vuonna 909 ja he saivat kolme poikaa ja kaksi tytärtä. Nainen perusti useita benediktiiniluostareita ja tunnettiin anteliaisuudestaan. Hän perusti esimerkiksi Quedlinburgin, Nordhausenin, Engernin, ja Poehldenin luostarit. Pyhimys vietti suurimman osan myöhäisistä vuosistaan Nordausenin luostarissa ja kuoltuaan Quedlinburgissa haudattiin sinne miehensä kanssa. Hän on lasten kuoleman, pettymyksen tuottavien lasten, väärin syytettyjen ihmisten, suurten perheiden, hurskautensa takia pilkattujen ihmisten, kuningatarten, toisien avioliittojen ja leskien suojeluspyhimys. Hänen juhlaansa vietetään 14. maaliskuuta.
Santasaari (Kangasala)

Santasaari on Kangasalla Vesijärven länsiosassa sijaitseva noin kilometrin pituinen saari Pikonlinnan niemen pohjoispuolella Lintulahden suulla. Se on vain noin sata metriä leveä ja harjumainen. Suurin osa saaresta on seurakunnan omistuksessa ja sinne on perustettu vuonna 2020 virkistysalue kaupungin ja seurakunnan yhteistoimin.
Santasaari retki- ja leiripaikkana.
Partiolaiset ovat käyttäneet Santasaarta leiripaikkanaan 1940-luvulta lähtien. 
Santasaaressa on ollut Kangasalan seurakunnan leirikeskus. Leirikeskusta alettiin rakentaa vuonna 1967. 1968 valmistui sauna. Majoitusrakennus tehtiin 1970 ja päärakennus 1971. Leirikeskuksen päärakennus tuhoutui tulipalossa vuonna 2002 ja toiminta saaressa hiljeni. 2019 alettiin suunnitella saaren ottamista kaupunkilaisten virkistyskäyttöön.
Dominique Ducharme (jääkiekkovalmentaja)

Dominique Ducharme (s. 12. maaliskuuta 1973) on kanadalainen jääkiekkovalmentaja ja entinen pelaaja. Hän valmensi NHL-joukkue Montreal Canadiensia helmikuusta 2021 helmikuuhun 2022.
Heinäkuussa 2021 Ducharme solmi kolmen vuoden jatkosopimuksen Canadiensin kanssa.
Moldovan parlamenttivaalit 2021

Moldovan vuoden 2021 parlamenttivaalit järjestettiin 11. heinäkuuta. Joulukuussa 2020 presidentiksi valittu Maia Sandu määräsi uudet vaalit pidettäväksi huhtikuussa 2021.
Tausta ja vaalijärjestelmä.
Vuoden 2020 presidentinvaalien jälkeen Sandulla oli vastassaan Igor Dodonin sosialistisen puolueen hallinnassa oleva parlamentti, mikä vaikeutti Sandun lupaamien uudistusten toteuttamista. Hän pyrki järjestämään uudet vaalit, mutta turhaan. Moldovan perustuslakituomioistuin kuitenkin tuki Sandua huhtikuussa 2021, kun se katsoi parlamentin koronapandemian vuoksi julistaman kansallisen hätätilan perustuslain vastaiseksi.
Moldovan lain mukaan vaaleissa sovelletaan äänikynnystä seuraavasti:
Äänioikeus on kaikilla vähintään 18-vuotiailla Moldovan kansalaisilla, joiden äänioikeutta ei ole oikeuden päätöksellä viety.
Sosialistit ja kommunistit perustivat vaaleja varten vaaliliiton nimeltä Kommunistien ja sosialistien vaaliliitto (, lyh. BECS).
Tulokset.
Muut puolueet eivät saaneet edustajia parlamenttiin.
Äänioikeuttaan käytti 48,41 % äänestäjistä. Lain mukaan vaalien tulos on lainvoimainen, mikäli yli kolmasosa rekisteröityneistä äänestäjistä on äänestänyt.
Presidentti Sandu totesi "varkaiden valtakauden" olevan ohi ja lupasi viedä Moldovaa eurooppalaisempaan suuntaan. Dodon myönsi tappionsa, mutta sanoi myös puoleensa pitävän PAS:ia tiukasti silmällä, koska yhden puolueen "totaalinen monopoli Moldovan politiikassa" on vaarallista.
Versailles’n Diana

Versailles’n Diana tai toiselta nimeltään Artemis on roomalainen marmorikopio kreikkalaisesta metsästyksen jumalatar Artemista esittäneestä pronssipatsaasta. Se on näytteillä Louvren taidemuseossa. Alkuperäisen teoksen oli tehnyt kreikkalainen kuvanveistäjä Leokhares.
Veistos on tehty joko ensimmäisellä vuosisadalla tai 100-luvulla jaa. Alkuperäinen oli valmistettu ehkä vuonna 325 eaa. Se esittää Dianaa metsästämässä, hänen vierellään on peura. Diana on pukeutunut lyhyeen mekkoon ja hänellä on jaloissaan sandaalit. Toisessa kädessä on jäänne jostain esineestä, jonka arvellaan olleen jousen. Eräiden lähteiden mukaan se on löydetty Nemin Dianan temppelin raunioista kun taas toiset lähteet ilmoittavat sen olevan peräisin Villa Adrianasta. 
Paavi Paavali IV lahjoitti teoksen Ranskan kuningas Henrik II vuonna 1556, koska se kuulemma muistutti kuninkaan rakastajatarta Diane de Poitiersia. Kuningas sijoitti sen Fontainebleaun palatsin pihalle yhdessä muiden roomalaisten veistosten kanssa. Kun kuningas päätti vuonna 1602 asettua Pariisiin Louvreen, sitä varten rakennettiin oma galleriakäytävä.
Aurinkokuningas Ludvig XIV siirrätti teoksen Versailles’n palatsiin sen peilisaliin, missä se oli aina vallankumoukseen saakka. Vallankumouksen yhteydessä se siirrettiin takaisin Louvreen vuonna 1798 ja sen julistettiin kuuluvan Ranskan suurimpiin aarteisiin. Teosta restauroitiin vuonna 1802.
Patsaasta on valmistettu kopioita jo antiikin aikana. Niitä on löydetty Leptis Magnasta, Annabasta ja Antalyasta. Versailles’n Dianasta on valmistettu useita kopioita myös myöhemmin, ensimmäinen vuonna 1605. Myös Titanicin ensimmäisen luokan matkustajien salongissa oli kopio teoksesta.
Naveed Alam

Naveed Alam (; 16. syyskuuta 1973 – 13. heinäkuuta 2021 Lahore) oli pakistanilainen maahockeypelaaja ja -valmentaja.
Alam voitti Pakistanin miesten maajoukkueessa maailmanmestaruuden Australiassa 1994 ja samana vuonna Aasian kisoista pronssia. Atlantan kesäolympialaisissa 1996 Alam kuului kuudenneksi sijoittuneen Pakistanin kokoonpanoon. Hän toimi myöhemmin maahockeyvalmentajana: Pakistanin maajoukkue oli hänen johdollaan Pekingin kesäolympialaisissa 2008 kahdeksas. Hän valmensi myös Kiinassa ja Bangladeshissa. Alam kuoli leukemiaan Lahoressa 13. heinäkuuta 2021 47 vuoden iässä.
Ljubov Talalajeva

Ljubov Andrejevna Talalajeva (, 24. tammikuuta 1953 Moskova, Venäjän SFNT – 24. toukokuuta 2021) oli kilpaurallaan Neuvostoliittoa edustanut soutaja ja olympiamitalisti.
Talalajeva saavutti kahdeksikoissa olympiahopeaa Montréalissa 1976. Hän kuoli 68-vuotiaana 24. toukokuuta 2021.
Akseli Kouki

Akseli Kouki (s. 1997) on suomalainen näyttelijä ja käsikirjoittaja. Hän on esiintynyt muun muassa televisiosarjoissa "Syke" ja "Konflikti", sekä elokuvassa "Tuntematon sotilas." Akseli Koukia edustaa Actors in Scandinavia -agentuuri. 
Akseli Kouki kirjoitti yhdessä Satu Rasilan kanssa elokuvan "Vares X" (2024). Koukin töihin käsikirjoittajana lukeutuu myös Storytelin audioteokset "Titanicin suomalaiset – kuohuihin uponneet unelmat" (2024), sekä "Jeesus tykkää laihoista tytöistä" (2023). Kouki on BBC:llä vuonna 2025 esitettävän "Murder in Åland -"kuunnelmasarjan yksi käsikirjoittajista.
Syksystä 2025 Akseli Kouki on määräaikaisesti kiinnitettynä Kokkolan kaupunginteatteriin.
Yksityiselämä.
Kouki kirjoitti ylioppilaaksi Kerttulin lukiosta keväällä 2017. Hän on opiskellut elokuva- ja tv-näyttelemistä Dublinissa Bow Street Academyssa, josta hän valmistui vuonna 2019. Hänen isänsä on näyttelijä-ohjaaja, Turun kaupunginteatterin johtaja Mikko Kouki, ja äitinsä kirjailija Niina Repo. 
Akseli Kouki on asunut myös Chilessä.
Anatoli Trubin

Anatoli Volodymyrovytš Trubin (, s. 1. elokuuta 2001 Donetsk) on ukrainalainen jalkapalloilija, pelipaikaltaan maalivahti. Hän on pituudeltaan 199-senttimetrinen. Hän edustaa Portugalin Primeira Ligassa pelaavaa Benficaa, johon hän siirtyi Šah’tar Donetskista elokuussa 2023..
Trubin pelasi Ukrainan liigassa 69 ottelua, Mestarien liigassa 14 ottelua ja Eurooppa-liigassa kahdeksan ottelua Šah’tar Donetskin joukkueessa. Hän voitti Ukrainan liigamestaruuden vuosina 2020 ja 2023. Benficassa hän pelasi kaudella 2023–2024 Portugalin liigassa 28, Mestarien liigassa kuusi ja Eurooppa-liigassa kuusi ottelua.
Trubin pelasi useissa Ukrainan nuorisomaajoukkueissa. Hän pelasi Ukrainan A-maajoukkueessa ensimmäisen kerran maaliskuussa 2021 MM-karsintaottelussa Kazakstania vastaan. Kesällä 2021 käydyissä EM-kilpailuissa hän oli varamaalivahtina. Hän on pelannut kesäkuun 2024 puoliväliin mennessä 11 A-maaottelua.
Uimaharjun kirjasto

Uimaharjun kirjasto on Joensuun kaupungin pohjoisosassa, Uimaharjun taajamassa toimiva yleinen kirjasto. Kirjasto on toiminut Uimaharjun lähipalvelukeskuksen rakennuksessa kesäkuusta 2019 lähtien. Uimaharjun kirjastossa on henkilökuntaa vain muutamana viikonpäivänä; pääosan päivittäisestä aukioloajastaan kirjasto toimii omatoimikirjastona. Enon pitäjän alueella palvelevat myös Enon kirjasto sekä Kontiolahden ja Enon yhteinen kirjastoauto "Runo-Antti".
Uimaharjun kirjasto toimii osana Joensuun seutukirjastoa ja Vaara-kirjastojen kirjastokimppaa. Vaara-kirjastojen verkkokirjasto ja kumppanuuskirjastojen palvelut ovat myös joensuulaisten käytettävissä.
Vatikaanivaltion paavillinen komissio

Vatikaanin paavillinen komissio (, ) on Vatikaanivaltion lainsäädännöllinen elin eli käytännössä parlamentti. Sillä on lisäksi myös Vatikaanin lain mukaan juridinen ja toimeenpaneva valta Vatikaanissa. Komission presidentti käyttää toimeenpanevaa valtaa Vatikaanissa.
Komissio koostuu seitsemästä kardinaalista, jotka paavi nimittää viideksi vuodeksi kerrallaan. Sitä johtaa presidentti..
Nykyiset jäsenet.
Paavi Franciscus nimitti komission jäsenet viimeksi 2018. He eivät edusta mitään puolueita..
Lachlan Morton

Lachlan Morton (s. 2. helmikuuta 1992 Port Macquarie) on australialainen maantiepyöräilijä ja maastopyöräilijä, joka ajoi heinäkuun 2022 loppuun saakka EF Education–EasyPost -joukkueessa. Hänen ammattilaisuransa isoin saavutus on etappikilpailu Tour of Utahin voitto vuonna 2016.
2021 Alt Tour.
Vuonna 2021 Morton suoritti "Alt Tour" -haasteen, jossa hän ajoi yksin ilman ulkoista huoltoa siirtymät mukaan lukien saman reitin kuin vuoden 2021 Ranskan ympäriajossa. Morton lähti matkaan Ranskan ympäriajon ensimmäisen etapin alkamispäivänä 26. kesäkuuta Bretagnesta. Mortonin reittiin sisältyi etappien väliset siirtymät joten kokonaisuudessaan matkaa kertyi 5 510 kilometriä, kun tavallisen Ranskan ympäriajon pituus tuona vuonna oli 3 383 kilometriä. Päivittäisellä ajamisella Mortonilla kului matkaan 18 päivää ilman yhtäkään lepopäivää, kun tavallisen Ranskan ympäriajon kesto oli 21 kilpailupäivää ja kaksi lepopäivää. Morton saapui maaliin Pariisiin 13. heinäkuuta, eli viisi päivää aiemmin kuin itse kilpailijat. Nousumetrejä Mortonille kertyi 42 200 metrin sijasta 65 500. Morton nukkui matkallaan teltassa ja hoiti polkupyörän huollon sekä ruokahuollon itse.
Saavutuksia.
Lähteet: Peo Cycling Stats, Cycling Archives
Tour de l'Abitibi, kokonaiskilpailun sekä 3. (aika-ajo) ja 6. etapin voitto
Tour de la Guadeloupe, nuorten kilpailun voitto
Tour of Utah, nuorten kilpailun ja 3. etapin voitto
USA Pro Challenge, nuorten kilpailun voitto
Tour of the Gila, kokonaiskilpailun ja 1. etapin voitto
Tour of Utah, kokonaiskilpailun sekä 3. ja 7. etapin voitto
Tour of Hokkaido, 3. etapin voitto
Kalifornian ympäriajo, nuorten kilpailun voitto
Tour of Utah, 5. etapin voitto
Armstrong Gibbs

Cecil Armstrong Gibbs (10. elokuuta 1889 Great Baddow – 12. toukokuuta 1960 Chelmsford) oli brittiläinen säveltäjä ja kuoronjohtaja.
Elämä.
Gibbs oli saippua- ja kemikaaliyrittäjä David Cecil Gibbsin ja Ida Gibbsin (o.s. Whitehead) ensimmäinen lapsi. Hän menetti äitinsä kaksivuotiaana, mutta sai kasvatusta tädeiltään. Gibbs opiskeli Winchester Collegessa ja sitten Cambridgen yliopistossa. Hän sai sävellys- ja harmoniaopetusta Edward Joseph Dentiltä ja Charles Woodilta. Lisäksi hänelle opetti urkujensoittoa Cyril Rootham.
Gibbs ei kyennyt elättämään itseään pelkällä säveltämisellä, joten hän aloitti opettamisen kouluissa. Häneltä pyydettiin näytelmää The Wick -koulun rehtorin eläkkeelle jäämistä varten (1919), ja hän otti yhteyttä Walter de la Mareen, joka laati näytelmän "Crossings" hänen sävellettäväkseen. Kantaesityksen johti Adrian Boult. Tämän jälkeen Gibbs sai vuodeksi rahoituksen Royal College of Musiciin opiskelemaan orkesterinjohtoa Boultin ja sävellystä Ralph Vaughan Williamsin johdolla. Tämän vuoden kuluttua hän otti vastaan osa-aikaisen opetustyön Royal College of Musicissa. Gibbs aloitti työskentelyn myös oman kuoronsa johtajana ja aktiivisena tuomariston jäsenenä Ison-Britannian musiikkifestivaaleissa. Hänestä tuli lopulta Kansallisen musiikkifestivaaliliiton (National Federation of Music Festivals) varapuheenjohtaja.
Toisen maailmansodan aikana Gibbsin asunto otettiin sairaalakäyttöön ja hän itse muutti Windermereen, jossa jatkoi työtään säveltäjänä ja kuoronjohtajana. Hänen poikansa David sai surmansa palveluksessa Italiassa. Vuonna 1945 Gibbs palasi Essexiin. Hän oli vuonna 1951 mukana järjestämässä Festival of Britainin musiikkitarjontaa. Gibbs kuoli toukokuussa 1960. Hänet on haudattu vaimonsa kanssa Danburyn kirkkomaahan.
Musiikki.
Gibbs tunnetaan erityisesti yksinlauluistaan. Hän sävelsi myös näyttämömusiikkia, kuoroteoksia, kolme sinfoniaa ja kamarimusiikkia. Kamarimusiikista suuri osa on jäänyt julkaisemattomaksi. Sinfonioista ensimmäinen kantaesittiin vuonna 1932 ja toinen (kuorosinfonia "Odysseus") vuonna 1946. Kolmannen sinfonian ("Westmorland") Gibbs sävelsi vuonna 1944 poikansa kaaduttua sodassa. Gibbsin orkesteriteosten joukossa ovat myös "Threnody" jousikvartetille ja jousiorkesterille (1956) sekä Léon Goossensille omistettu oboekonsertto.
Gibbs sävelsi pienen määrän urkuteoksia ja useita pianoteoksia, joihin kuuluvat "In the High Alps" -sarja (1924) ja kahdeksan preludin kokonaisuus "Lakeland Pictures" (1940).
Patrick Hadley

Patrick Hadley (5. maaliskuuta 1899 Cambridge – 17. joulukuuta 1973 King's Lynn) oli brittiläinen säveltäjä.
Hadley palveli ensimmäisessä maailmansodassa, jonka loppuvaiheissa sai oikean alaraajan amputointiin johtaneen vamman. Hadleyn vanhempi veli kaatui sodassa. Hadley opiskeli aluksi Winchester Collegessa ja sodan jälkeen Cambridgen yliopiston Pembroke Collegessa. Hänen opettajiaan olivat Charles Wood ja Cyril Rootham. Hän sai musiikin kandidaatin arvon vuonna 1922 ja taiteiden maisterin arvon vuonna 1925. Hadley opetti sävellystä Royal College of Musicissa päästyään sen henkilökunnan jäseneksi vuonna 1925. Vuonna 1938 hän sai Gonville and Caius Collegen "Fellowshipin" ja aseman Cambridgen yliopiston luennoitsijana. Toisen maailmansodan aikana hän toimi Boris Ordin sijaisena Cambridge University Music Societyn musiikillisena johtajana.
Hadley valittiin vuonna 1946 Cambridgen yliopiston musiikin professoriksi. Hän pysyi tässä asemassa, kunnes jäi eläkkeelle vuonna 1962. Hänen johdollaan opiskelivat muiden muassa Raymond Leppard, David Lumsden ja Peter le Huray. Hadley vietti eläkepäiviä kotonaan Heachamissa. Hän sairasti yläruoansulatuskanavan syöpää ennen kuin kuoli 74-vuotiaana joulukuussa 1973.
Hadleyn musiikissa ilmenevät Frederick Deliuksen ja kansanmusiikin vaikutteet. Hän sai innoitusta myös Irlannin ja Norfolkin maisemista. Hadleyn teosten joukossa ovat baritonille, kuorolle ja orkesterille sävelletty, kansanlauluun pohjautuva "Symphonic Ballad – The Trees so High" sekä virsisävelmät "I Sing of a Maiden" ja "My Beloved Spake". Ralph Vaughan Williamsin 70-vuotissyntymäpäivän kunniaksi Hadley sävelsi sävelrunon "One Morning in Spring". Hän sävelsi myös kantaatit "The Hills" (1944), "Fen and Flood" ja "Connemara".
Roger Nimier

Roger Nimier (1925 Pariisi, Ranska – 1962) oli ranskalainen kirjailija, toimittaja, kustannustoimittaja ja elokuvakäsikirjoittaja. Hän ei kuulunut eksistentialismin, abusurdismin ja sitoutumisen leimaamaan 1950-luvun kirjallisuuden valtavirtaan, vaan hänen romaaninsa arvomaailma edustaa miehistä ystävyyttä ja aristokratiaa. Hänen nimeään kantaa kirjallisuuspalkinto Prix Roger-Nimier. Kirjailijaryhmä Les Hussardsin nimi on peräisin hänen romaanistaan "Le Hussard bleu" (1950). Ryhmään kuuluivat hänen lisäkseen muun muassa kirjailijat Antoine Blondin, Jacques Laurent ja Michel Déon..
Romaaneillaan "Les Epées" (1949) ja "Le Hussard bleu" Nimier asettuu johtohahmoksi ryhmään, joka kyseenalaistaa Ranskan vastarintaliikkeen sankaruuden. Teosten päähenkilö Francois Sanders irtautuu vastarintaliikkeestä, liittyy Saksan poliisiin ja luovuttaa tyttöystävänsä ammuttavaksi.
Nimierin käsikirjoittamia elokuvia on esimerkiksi Louis Mallen ohjaama "Hissillä mestauslavalle" (1957).
Nimier kuoli auto-onnettomuudessa.
Jørgen Nielsen

Niels Jørgen Nielsen (1902 Pårup, Silkeborg, Tanska – 1945 Kööpenhamina, Tanska) oli tanskalainen kirjailija. Hän poikkesi aikansa realismista pessimistisellä psykologisella ja eksistentiaalisella näkökulmallaan, jolla hän kuvaa maaseudun köyhälistöä. Esikoisnovellikokoelma "Lavt land" ilmestyi 1929. Sen jälkeen hän kirjoitti romaaneja ja 1944 ilmestyneen runokokoelman "Figurer i et landskab". Hän kärsi masennuksesta ja teki itsemurhan.
Piccolomini

Piccolomini on italialainen aatelissuku, joka nousi merkittävään asemaan Sienassa 1200-luvulta lähtien. Piccolominit olivat paavinvaltaa kannattavien guelfien johtavia sukuja.
Suku johtaa alkuperänsä myyttiseen Clusiumin kuninkaasen Lars Porsennaan. Piccolominien taloudellisen menestyksen huippu oli 1200-luvulla, huolimatta siitä, että heidät karkotettiin kahdesti kotikaupungistaan Sienasta, joka oli guelfien vastustajien ghibelliinien tukikohta. Piccolominien pankilla oli Italian lisäksi haarakonttoreita myös Ranskassa ja Englannissa. Piccolominit onnistuivat selviämään 1400-luvun talouskriisistä suuren maaomaisuutensa ansiosta, ja vuonna 1458 Pyhän saksalais-roomalaisen keisarikunnan keisari Fredrik III antoi suvulle kreivin arvon. Piccolominin sukuun kuuluu useita merkittäviä sotilaita kuten Ottavio Piccolomini, prelaatteja, oppineita sekä kaksi paavia, Pius II ja Pius III.
Ippolito Nievo

Ippolito Nievo (1831 Padova – 1861) oli italialainen kirjailija. Hän sai oikeustieteellisen koulutuksen. Hän työskenteli Italian yhdistämisessä paitsi kirjoituksillaan, myös konkreettisesti osallistumalla Giuseppe Garibaldin Sisilian-sotaretkeen. 
Nievo kirjoitti tuotantonsa pääasiassa kolmessa vuodessa 1856–1858. Tuotantoon kuuluu runoja, romaaneja ja näytelmiä. Hänen tunnetuin teoksensa on hänen kuolemansa jälkeen ilmestynyt romaani "Le confessioni di un ottuagenario" (nyk. "Le confessioni di un italiano")
Nievo hukkui laivan haaksirikkouduttua hänen ollessaan matkalla Palermosta Napoliin.
Suomennettu tuotanto.
Otteita teoksesta "Le confessioni di un italiano" on antologiassa "Italian kirjallisuuden kultainen kirja", toim. Tyyni Tuulio, Helsinki: WSOY 1945.
Pohjankävijäin merkintöjä

Pohjankävijäin merkintöjä on Kira Jääskeläisen ohjaama ja käsikirjoittama suomalainen dokumenttielokuva vuodelta 2019.
Elokuvassa Jääskeläinen seuraa tutkimusmatkailija Sakari Pälsin käyttämää reittiä, jonka Pälsi teki vuosien 1916-1919 välisenä aikana tutkiakseen Siperiassa sijaitsevaa Tšukotkan aluetta sekä siellä asuvia ihmisiä. Elokuvan taustamateriaaleina on käytetty Pälsin matkalta laatimia kirjeitä ja muistiinpanoja sekä hänen kuvaamaansa elokuvaa Arktisia matkakuvia (1917), jonka materiaalia yhdistetään Jääskeläisen kuvaamiin kohtauksiin.
North Platte

North Platte on kaupunki Nebraskan osavaltiossa, Yhdysvalloissa. Se kuuluu Lincolnin piirikuntaan. Siellä asuu 23 639 asukasta.
Väestö.
Kaupungissa asui 23 639 asukasta vuonna 2019, ja väestö on laskenut 4,4 prosentilla eli hieman yli tuhannella asukkaalla vuodesta 2010.
Historia.
North Platte perustettiin vuonna 1866.
Lincolnin piirikunta (Arkansas)

Lincolnin piirikunta on Yhdysvaltojen Arkansas’n osavaltiossa sijaitseva piirikunta. Siellä asuu 13 695 asukasta. Piirikunnan hallintokeskus on Star Cityn kaupunki.
Historia.
Lincolnin piirikunta perustettiin 28. maaliskuuta 1871. Se nimettiin Abraham Lincolnin mukaan.&lt;ref&gt;&lt;/ref
Väestö.
Lincolnin piirikunnassa asuu 13 695 asukasta. Väestön keski-ikä on 39 vuotta. Suurin osa piirikunnan äänioikeutetuista asukkaista kannatti vuoden 2016 vaaleissa republikaanien Donald Trumpia.
Fan (elokuva)

Fan (suomeksi ”Fani”) on vuonna 2016 ensi-iltansa saanut intialainen hindinkielinen toimintatrilleri, jonka on ohjannut Maneesh Sharma ja kirjoittanut Sharma ja Habib Faisal. Elokuvan on tuottanut Aditya Chopra. Shah Rukh Khan näyttelee kaksoisroolissa elokuvatähti Aryan Khannaa ja hänen pakkomielteistä faniaan Gaurav Chandnaa, joka näyttää aivan häneltä. Gaurav hakkaa kilpailevan näyttelijän miellyttääkseen Aryania, mutta idoli rankaiseekin häntä, mikä saa murtuneen fanin suunnittelemaan kostoa.
Teknetiumheksafluoridi

Teknetiumheksafluoridi (TcF6) on teknetiumin ja fluorin muodostama epäorgaaninen molekyyliyhdiste.
Ominaisuudet ja valmistus.
Huoneenlämpötilassa teknetiumheksafluoridi on keltaista kiteistä ainetta. Yhdisteen alkeiskoppi on kuutiollinen ja alle -4,54 °C:n lämpötilassa ortorombinen. Aine hydrolysoituu veden vaikutuksesta ja liukenee vetyfluoridiin. Teknetiumheksafluoridi on vahva hapetin ja reagoi esimerkiksi alkalimetallifluoridien kanssa muodostaen kompleksisen heksafluoroteknetaatti(V)ionin ([TcF6]-), jossa teknetium on pelkistynyt hapetusluvulta +VI hapetusluvulle +V.
Teknetiumheksafluoridia valmistetaan kuumentamalla teknetiumia ja fluoria 350–400 °C:n lämpötilaan. Toinen vaihtoehto on ammoniumperteknetaatin ja fluorin reaktio. Teknetiumheksafluoridi esiintyy usein rikastetun uraaniheksafluoridin epäpuhtautena.
Jenny Offill

Jenny Offill (s. 1968) on yhdysvaltalainen kirjailija. Kirjailijantyönsä ohella hän opettaa kirjoittamista Columbian yliopistossa
Muun muassa "The New York Times" nosti Offillin teoksen "Syvien pohdintojen jaosto" vuonna 2018 yhdeksi niistä 15 teoksesta, jotka muuttavat tapaamme lukea ja kirjoittaa. Se oli ehdolla mm. Folio Prizen, Pen Faulkner Awardin ja International Dublin Awardin saajaksi, ja siitä ollaan sovittamassa elokuvaa. 
Offillini uudempi romaani "Ilmastoja" kertoo Donald Trumpin valinnan jälkeisestä ajasta Yhdysvalloissa, ja se valittiin Women’s Prize For Fiction -ehdokkaaksi.
Shahin Doagu

Shahin Doagu (s. 1984 Iran) on suomalais-kurdilainen toimittaja ja uutisankkuri, joka työskentelee MTV Uutisissa. Aiemmin hän oli lehtitoimittajana "Keskisuomalaisessa" ja "Maaseudun Tulevaisuudessa".
Doagu muutti Suomeen kiintiöpakolaisena perheensä kanssa Iranista vuonna 1990. Hän on ensimmäinen maahanmuuttajataustainen vakiouutisankkuri suomenkielisissä tv-uutisissa.
Nína Björk Árnadóttir

Nína Björk Árnadóttir (1941 Thoreyjarnupur, Islanti – 2000) oli islantilainen runoilija ja näytelmäkirjailija. Hänen aiheitaan ovat naisen elämän eri puolet.
Suomennettuja runoja.
Nínan runoja on suomeksi julkaistu antologiassa "Ja tunturin takaa kuulet –: Islannin sodanjälkeistä lyriikkaa", suom. ja toim. Maj-Lis Holmberg, Espoo: Weilin+Göös 1977
Marjo Keiramo

Marjo Keiramo (s. 1965 Halsua) on diplomi-insinööri ja tekniikan tohtori Aalto-yliopistosta. Hän on viides nainen, joka on väitellyt laiva- ja meritekniikan alalta Suomessa. Keiramo on kehittänyt mallin risteilylaivojen konseptisuunnitteluun. 
Hän oli 10 vuotta töissä Turun telakkaa pyörittävissä yhtiöissä, ensin Kvaerner Masa Yardsissa joka muuttui omistajavaihdoksen myötä STX:ään. Keiramo oli muutaman vuoden Pietarsaaressa luksuspurjeveneitä rakentavan Baltic Yachtsin toimitusjohtaja. Vuodesta 2012 lähtien Keiramo on ollut kehittämässä uusia laivakonsepteja Royal Caribbeanin Euroopan-organisaatiossa.
Legenda (patsas)

Legenda on hiihtäjä Juha Miedon patsas Kurikan keskustassa sijaitsevassa Keskuspuistikossa. Kuvanveistäjä Pekka Jylhän tekemä patsas paljastettiin 26. syyskuuta 2020. Patsashankkeen toteutti Miedon urheiluseura Kurikan Ryhti yhteistyössä muun muassa Kurikan kaupungin kanssa. Patsas on lahjoitettu kansalaiskeräyksellä. 
Hanke.
Juha Miedon patsaasta jätettiin kansalaisaloite vuonna 2017. Miedon toiveesta patsas rahoitettiin kansalaiskeräyksellä, sillä hän ei halunnut, että Kurikan kaupunki kuluttaisi siihen verorahaa. Rahoitusta tehtiin myös yksittäisillä lahjoituksilla. Hankkeessa oli mukana nuoruudessaan Kurikassa asunut Nokian entinen pääjohtaja Jorma Ollila, joka toimi myös patsaan suunnittelutyöryhmän puheenjohtajana. Patsaasta oli ollut puhetta pitkään, mutta Mieto ei ollut aiemmin suhtautunut siihen suopeasti. 
Kesällä 2018 järjestettiin kutsukilpailu, jonka voitti kuvanveistäjä Pekka Jylhän teos "Legenda". Jylhä sai teokseensa inspiraation Lahden vuoden 1978 MM-kilpailujen 50 kilometrin hiihdosta otetusta valokuvasta. Patsas maksoi noin 130 000 euroa. Ylimääräiset rahat käytettiin Kurikan Ryhdin nuorisotyöhön.
Veistoksen paljastaminen.
"Legenda" oli alun perin tarkoitus paljastaa jo toukokuun alussa 2020, mutta koronaviruspandemian vuoksi julkistaminen siirtyi syyskuun 26. päivälle. Lauantaiseen paljastustilaisuuteen osallistui satamäärin yleisöä, ja kaupungin kadut suljettiin ennen tilaisuutta. Mieto saapui paikalle hevoskyydillä yhdessä kuvanveistäjä Jylhän kanssa. 
Tapahtuman juonsi hiihtäjä Kalle Lassila, ja juhlapuheet pitivät Kurikan kaupunginvaltuuston puheenjohtaja Anna-Maija Koskela ja Pekka Jylhä. Patsasta olivat paljastamassa myös hiihtäjät Siiri Rantanen ja Hilkka Riihivuori.
Teoksen kuvaus.
Veistoksen kaksi metriä korkea alaosa on metallia, joka on valaistu ja maalattu metsää kuvaten vihreäksi. Alaosan päällä on Miedon pituuden mukaisesti 197-senttinen, Mietoa kuvaava hiihtäjä, joka on valmistettu hiotusta pronssista. Hahmolla on pipo päässä, sukset jalassa, numerolappu rinnassa ja se on työntänyt sauvoilla vauhtia eteenpäin. Patsas on neljä metriä korkea.
Meren tuomat

Meren tuomat on Anna Antsalon ohjaama ja käsikirjoittama suomalainen dokumenttielokuva vuodelta 2021.
Elokuva tarkastelee merien roskaantumista ja siinä seurataan kolmea henkilöä, jotka harrastavat rantojen haravointia eli keräävät sinne ajautuneita roskia. Hollantilainen Jolanda lähestyy rannoille ajautuneita roskia arkeologian näkökulmasta, japanilainen Shige kerää rannoilta luita sekä kasvien siemeniä ja britti Rob siivoa rannoilta löytämiään esineitä pois luonnosta.
Kauppakeskus Saari

Kauppakeskus Saari on marraskuussa 2018 avattu kauppakeskus Helsingin Laajasalossa.
Saaren rakennustyöt aloitettiin toukokuussa 2017 ja ne kestivät lokakuuhun 2018 asti. Kauppakeskus korvasi vanhan, 1970-luvulla rakennetun ostoskeskuksen.
Kauppakeskuksen vieressä Laajasalontiellä pysähtyvät Herttoniemen metroasemalta liikennöivät bussilinjat 84, 85, 86, 88 ja 88B. Yölinjoista lähellä pysähtyvät linjat 86N ja 87N.
Kauppakeskuksessa on yli 8 000 neliömetriä vuokrattavaa liiketilaa, rakennuksen kokonaispinta-ala on 18 700 neliömetriä. 
Liikkeitä.
Kauppakeskuksessa toimivia liikkeitä ovat muun muassa Alko, K-Supermarket, Laajasalon apteekki ja S-market. Lisäksi Saaressa toimii kuntosali Fitness24Seven, Helsingin kaupungin nuorisopalveluiden tilat sekä Laajasalon kirjasto. Saaressa toimivia ravintoloita ovat muun muassa King Kebab, Kotipizza sekä Subway.
Tuomas Raja

Tuomas Raja on suomalainen rehtori, liikunnanopettaja sekä yleisurheiluvalmentaja ja -kommentaattori. Raja on ollut vuosikymmeniä mukana Helsingin Kisa-Veikkojen toiminnassa. Hän on työskennellyt myös Suomen Urheiluliiton palveluksessa. Lisäksi Raja on toiminut yleisurheiluasiantuntijana Ylen radio- ja televisiolähetyksissä.
Raja on toiminut Pohjois-Haagan yhteiskoulun rehtorina.
Serowe

Serowe on kaupunki itäisessä Botswanassa, ja se on Botswanan Central Districtin pääkaupunki. Kaupungissa asui vuonna 2011 noin 50 800 asukasta, ja vuoden 2020 arvion mukaan 60 849 asukasta. Väestö on selvässä kasvussa.
Masunga

Masunga on kylä ja Botswanan North-East District -alueen hallinnollinen keskus. Se sijaitsee maan itäosissa. Kaupungissa asuu 5 696 asukasta (2011). Kaupungin väestö on nopeassa kasvussa, sillä väestön vuosittainen kasvu on yli viisi prosenttia. Kaupungin aikavyöhyke on sama kuin Suomen talviaika eli normaaliaika.
Mjini Magharibin alue

Mjini Magharibin alue on yksi Tansanian 31 alueesta. Se sijaitsee Ungujan saarella, ja sen pääkaupunki on Sansibar. Alueen väkiluku on 593 678.
Alueet.
Minji Magharibin alue on jaettu kahteen alueeseen: